Γκούνις: Το Κυνήγι της Μεγάλης Περιπέτειας

Πλοκή

Οι «Γκούνις», μια ομάδα φίλων, που ζουν στην Αστόρια, έρχονται αντιμέτωποι με την κατεδάφιση των σπιτιών τους, εξαιτίας της επέκτασης του Astoria Country Club. Ενώ εξερευνούν τη σοφίτα του Μάικι, ανακαλύπτουν μια παλιά εφημερίδα μαζί με έναν ισπανικό χάρτη και ένα κατασκεύασμα που σχετίζονται με τη φήμη ενός ξεχασμένου θησαυρού πειρατών κάπου στην περιοχή. Ο Μάικι προσπαθεί να πείσει τους φίλους του και τον αδερφό του να ψάξουν για το θησαυρό του πειρατή Μονόφθαλμου Γουίλι. Αρχικά διστακτικοί, η παρέα τελικά αποφασίζει να μην ακούσουν τον αδερφό του Μάικι, τον Μπράντον, και να ξεκινήσουν μια τελευταία περιπέτεια των Γκούνις.
Θα κατευθυνθούν προς την ακτή και θα βρεθούν σε ένα παραθαλάσσιο εγκαταλελειμμένο εστιατόριο που φαίνεται να ταιριάζει με τις συντεταγμένες που έδωσε ο χάρτης. Η παρέα όμως αγνοεί ότι το εστιατόριο χρησιμοποιείται ως κρυψώνα από μια οικογένεια φυγάδων, τους Φρατέλι. Αφού έρθουν αντιμέτωποι με τους Φρατέλι, οι Γκούνις επιστρέφουν στο εστιατόριο αφού αυτοί έχουν φύγει και ανακαλύπτουν ποιοι πραγματικά είναι. Έτσι αποφασίζουν να στείλουν τον αδέξιο και χοντρούλη φίλο τους Τσανκ να φέρει βοήθεια. Ωστόσο, οι Φρατέλι επιστρέφουν, αναγκάζοντας τους Γκούνις να χρησιμοποιήσουν μια κρύπτη κάτω από το εστιατόριο για να ξεφύγουν. Οι Φρατέλι πιάνουν τον Τσανκ και τον ανακρίνουν ώστε να βρουν και τους υπόλοιπους Γκούνις. Ο Τσανκ δεν τους λέει τίποτα μέχρι που νυχτερίδες πετάγονται από το εστιατόριο. Βάζουν τον Τσανκ μαζί με τον παραμελημένο και παραμορφωμένο αδερφό Φρατέλι, Σλοθ, ενώ οι υπόλοιποι Φρατέλι ακολουθούν τα ίχνη των Γκούνις.
Καθώς οι Γκούνις διασχίζουν το σπήλαιο, ο Μάικι ανακαλύπτει ότι ταιριάζει με το χάρτη και πείθει την υπόλοιπη παρέα να συνεχίσουν να το ακολουθούν για να βρουν το θησαυρό. Θα ξεπεράσουν πολλές φονικές παγίδες που τοποθέτησε ο Μονόγθαλμος Γουίλι και τελικά πέφτουν σε μια λίμνη όπου βρίσκεται το πλοίο του Γουίλι. Ενώ οι άλλοι αρχίζουν να γεμίζουν τις τσέπες τους με τους θησαυρούς του πλοίου, ο Μάικι ανακαλύπτει το σκελετό του Γουίλι και τον αναγνωρίζει ως τον πρώτο «Γκούνι», αφήνοντάς του μέρος του θησαυρού ως φόρο τιμής. Ωστόσο, καθώς οι Γκούνις ετοιμάζονται να φύγουν, πιάνονται από τους Φρατέλι, που παίρνουν το θησαυρό και αναγκάζουν τα παιδιά να πέσουν στη λίμνη. Οι Γκούνις σώζονται από τους Τσανκ και Σλοθ και τους βοηθούν να βγουν στην ακτή. Με τα παιδιά να μην αποτελούν πλέον απειλή, οι Φρατέλι παίρνουν και τον υπόλοιπο θησαυρό. Αυτό ενεργοποιεί μια τελευταία παγίδα, που κάνει τη σπηλιά να καταρρέει. Οι Γκούνις μπαίνουν σε μια τρύπα και καταλήγουν στην παραλία. Δύο περαστικοί αστυνομικοί τους εντοπίζουν και φωνάζουν βοήθεια.
Οι Γκούνις σύντομα θα επανενωθούν με τους γονείς τους, ενώ οι Φρατέλι συλλαμβάνονται και ο Τσανκ προσφέρεται να πάρει τον Σλοθ στο σπίτι του. Ο Μάικι θα βρει στην τσέπη του ένα σακουλάκι με διαμάντια που πήρε από το πλοίο και ο πατέρας του με μια γρήγορη εκτίμηση, πιστεύει ότι είναι αρκετά για να σώσουν τα σπίτια όλων. Καθώς όλοι πανηγυρίζουν, το πλοίο του Μονόφθαλμου Γουίλι σαλπάρει στην απέραντη θάλασσα.

Παραγωγή

Το σενάριο ήταν 120 σελίδες και αρκετές σκηνές τελικά κόπηκαν από την τελική εκδοχή της ταινίας. Σύμφωνα με τον Ρίτσαρντ Ντόνερ στο ντοκιμαντέρ The Making of The Goonies, το να δουλεύει με παιδιά ηθοποιούς ήταν ευχάριστο αλλά είχε και τα μειονεκτήματά του. Ο Ντόνερ τους επαίνεσε για την ενέργεια και τον ενθουσιασμό τους, αλλά ήταν σκέτος μπελάς όταν ήταν όλοι μαζί. Στο ντοκιμαντέρ δείχνει τον σκηνοθέτη να προπονεί τους νέους ηθοποιούς και αποκαλύπτει κάποιες από τις τεχνικές που χρησιμοποίησε για να βγάλει από τους ηθοποιούς ρεαλιστικές ερμηνείες. Μία από αυτές τις μεθόδους ήταν το πλοίο του Μονόφθαλμου Γουίλι, το οποίο ήταν στην πραγματικότητα ένα φυσικού μεγέθους πειρατικό πλοίο. Ο Ντόνερ απαγόρευσε στα παιδιά να δουν το πλοίο μέχρι να γυρίσουν τη σκηνή όπου το πλοίο ανακαλύπτεται από τους χαρακτήρες τους. Η πρώτη φορά που οι χαρακτήρες αντίκρυσαν το πλοίο ήταν η πρώτη φορά και για τους ηθοποιούς, δίνοντας έτσι μια πιο ρεαλιστική ερμηνεία. Αργότερα αποκαλύφθηκε ότι μετά το τέλος των γυρισμάτων, το πλοίο καταστράφηκε επειδή δεν μπορούσε να βρεθεί κανένας που να το ήθελε.

Πιθανή συνέχεια

Η πιθανότητα μιας συνέχειας έχει επιβεβαιωθεί και διαψευστεί πολλές φορές τα τελευταία χρόνια από το αρχικό καστ και συνεργείο. Ο Ντόνερ είπε ότι είχε μια ιστορία στο μυαλό του και άρεσε και στον Στίβεν Σπίλμπεργκ, αλλά το 2004 αρκετοί από τους ηθοποιούς αποκαλύψαν ότι η Warner Bros. δεν έδειξε κανένα ενδιαφέρον για μια συνέχεια της ταινίας. Τον Οκτώβριο του 2007, ο Σιν Όστιν δήλωσε στο MTV ότι το Goonies 2 θα γυριστεί σίγουρα. Ο Ντόνερ εξέφρασε τις αμφιβολίες του για μια πιθανή συνέχεια, καθώς πολλοί από τους ηθοποιούς δεν έδειξαν ενδιαφέρον να επιστρέψουν. Στις 25 Νοεμβρίου 2005, ο Κόρεϊ Φέλντμαν δήλωσε: "Όχι! Δεν υπάρχει Goonies 2! Λυπάμαι αλλά απλά δεν πρόκειται να συμβεί." Ωστόσο, στις 20 Ιουλίου, με την κυκλοφορία του ντοκιμαντέρ "The Making of a Cult Classic: The Unauthorized Story of The Goonies", ο Ρίτσαρντ Ντόνερ είπε ότι η συνέχεια των Γκούνις είναι σίγουρη και θα περιλαμβάνει όσο το δυνατόν περισσότερους ηθοποιούς από την πρώτη ταινία. "Θα συμβεί", λέει ο Ντόνερ. "Προσπαθούμε επί σειρά ετών."